Η έβδομη πυρκαγιά σε διάστημα εννέα μόλις ημερών, στην ευρύτερη περιοχή γύρω από τον Μαραθώνα, ήταν αυτή που ξέσπασε τα ξημερώματα της Πέμπτης στη Νέα Μάκρη, προκαλώντας συναγερμό στην πυροσβεστική, όπως ανέφερε άλλωστε και το πρωί ο Γενικός Γραμματέας Πολιτικής Προστασίας, Νίκος Χαρδαλιάς.

Το παραπάνω δεδομένο φαίνεται πως έχει τεθεί στο «μικροσκόπιο» των αρμόδιων αρχών, που εξετάζουν το ενδεχόμενο ύπαρξης συγκεκριμένου σχεδίου εμπρηστών, συνδέοντας μεταξύ τους τα περιστατικά.

Συγκεκριμένα, σύμφωνα με την Πυροσβεστική, οι επτά πυρκαγιές, έχουν σημειωθεί:

– Στις 28 Αυγούστου, ώρα 14:06, στην οδό Ευαγγέλου Παναγόπουλου στον Μαραθώνα.

– Στις 31 Αυγούστου, ώρα 20:56 στη συμβολή της οδού Πλαταιών με τη Λεωφόρο Μαραθώνος. Πρόκειται για φωτιά που ξέσπασε σε κάδους απορριμμάτων και επεκτάθηκε σε χαμηλή βλάστηση.

– Την ίδια ημέρα, στις 21:01 στην οδό Ερμού στην οδό Ερμού στην παραλία του Μαραθώνα.

– Την 1η Σεπτεμβρίου, ώρα 04:21 στη λεωφόρο Μαραθώνος 365 στον Μαραθώνα.

– Την ίδια ημέρα, στις 15:24, στην οδό Σαλαμινομάχων στον Μαραθώνα.

– Στις 2 Σεπτεμβρίου, ώρα 03:42, στην Αγία Μαρίνα Μαραθώνα.

– Σήμερα στις 02:17 τα ξημερώματα, σε δύο εστίες, στην περιοχή Λεβίσι Νέας Μάκρης.